Per Barclay
Store norske leksikon,Kunst og estetikk,Bildende kunst,Samtidskunst,Norsk samtidskunst
Per Barclay er en norsk billedkunstner som er bosatt i Paris. Han tok sin utdannelse ved kunstakademiene i Firenze, Bologna og Roma.
Barclay arbeider med ulike materialer og elementer, blant annet stein, stål, aluminium, glass, vann og spillolje. Han har vært inspirert av den italienske fattigkunst-tradisjonen, arte povera, men i motsetning til arte povera-kunstnerne bearbeider han materialene.I siste del av 1990–årene laget han en rekke avfotograferte rom med væske (blod, olje eller vann) på gulvet: rikt dekorerte rom, historiske rom, nødtørftige provisoriske lokaler eller dødens rom, for eksempel The Slaughterhouse (Slakteriet, 1996) i Nasjonalmuseet i Oslo. Han er innkjøpt av Henie-Onstad kunstsenter og flere utenlandske museer. Les mer i Store norske leksikon norsk kunsthistorie Litteratur Hellandsjø, Karin, redaktør: Per Barclay, [1998] (utstilling: Museet for samtidskunst, 1998-1999)